Fjármálaeftirlitið ( FME ) hefur tekið í notkun nýjan eftirlitshugbúnað , Scila Surveillance , og mun hann sinna markaðseftirliti í þeim tilgangi að sporna við markaðsmisnotkun og innherjaviðskiptum . Hugbúnaðurinn sem fylgist með mörkuðum í rauntíma er frá sænska fyrirtækinu Scila AB sem starfrækt er í Stokkhólmi og sérhæfir sig í gerð eftirlitshugbúnaðar . „ Við seljum hugbúnaðinn okkar til eftirlitsaðila , kauphalla og ýmissa aðila á fjármálamarkaði svo sem banka , “ segir Lars Gräns , sölustjóri Scila , og bætir við að fyrirtækið sinni nú um 50 viðskiptavinum í um 20 löndum . Sjálfvirk greining „ Kerfið tengist svokölluðum frumkerfum sem framleiða gögn eins og kauphallirnar . Þannig fáum við upplýsingar um öll viðskipti sem eiga sér stað og í ýmsum tilvikum tengjumst við fleiri kerfum í einu til að mynda fleiri kauphöllum . Við tökum þessi gögn og keyrum þau í gegnum algrím sem kortleggja hreyfingar á markaði . Við erum með um hundrað algrím sem greina markaðshegðun sem getur gefið vísbendingar um innherjaviðskipti , markaðsmisnotkun eða sýndarviðskipti ( e. layering / spoofing ) , “ útskýrir Gräns . Þegar kerfið greinir óeðlilega hegðun á markaði sendir það frá sér tilkynningu til notandans sem þá getur séð tilefni til þess að rannsaka málið frekar , að sögn Gräns . Sé ástæða til þess að hefja skoðun er stofnuð málaskrá og safnast þau gögn sem tengjast umræddu máli í hana og er hún aðgengileg fyrir þá starfsmenn sem sinna umræddu eftirliti , sem um sinn auðveldar samskipti innan og milli deilda . Persónuvernd tryggð Spurður hvernig sé tryggt að hugbúnaðurinn uppfylli ströng persónuverndarskilyrði laga , svarar Gräns að flestir eftirlitsaðilar , eins og í tilfelli FME , hýsi hugbúnaðinn í eigin kerfum og að fyrirtækið hafi ekki aðgang að þeim . „ Það eru tilfelli þar sem við hýsum eftirlitskerfið fyrir viðskiptavin , en þá liggja fyrir samningar sem varða meðal annars skilyrði GDPR ( persónuverndartilskipun ESB ) . “ „ Fjármálaeftirlitið hefur í nokkurn tíma verið að skoða að fá svona kerfi og var farið í útboð sem lauk sumarið 2018 og síðan þá hefur átt sér stað mikil vinna við að innleiða kerfið frá Scila . Það er síðan nýlega sem við innleiddum það að fullu , “ segir Páll Friðriksson , framkvæmdastjóri markaða og viðskiptahátta hjá Fjármálaeftirlitinu . Nánar er fjallað um málið í Morgunblaðinu 13. desember .